钦定古今图书集成/明伦汇编/官常典/第535卷 > 耿再成
## 钦定古今图书集成/明伦汇编/官常典/第535卷 > 耿再成

按《明外史》本传：“再成，字德甫，五河人。从太祖于濠，从
克泗、滁州，授镇抚。元兵围六合，太祖救之，与再成守
瓦梁垒，数挫敌。元兵攻滁，太祖设伏涧侧，令再成诱
敌，大败之。从渡江，破集庆、镇江，擢元帅，守镇江，克扬
州，守之。进行枢密院判官，守长兴，还守扬州。从太祖
取金华，为前锋，屯缙云之黄龙山，以遏敌冲。与胡大”
海破石抹宜孙于处州，克其城，守之。宜孙来攻，又击
败之。庆元，再成持军严，士卒出入民间，蔬果无所损。
金华苗帅蒋英等叛，杀大海，处州苗帅李祐之、贺仁
得等闻之，亦作乱。再成方对客饮，闻变，上马收战卒
不满二十人，迎贼骂曰：“贼奴，国家何负汝乃反！”贼争
刺再成，再成挥剑连断数槊，兵及其颈，坠马大骂不
绝口死。胡深等收其尸槁葬之。后改葬金陵聚宝山。
追封高阳郡公，侑享太庙，肖像功臣庙。洪武三年冬，
大封功臣，加赠泗国公，谥“武壮。”子天璧。